లక్నో: కాంగ్రెస్ ఉపాధ్యక్షుడు రాహుల్ గాంధీ ‘మిస్సింగ్’ అంటూ అమేథిలో పోస్టర్లు వెలిసి వారం రోజులు కూడా కాలేదు... తాజాగా కాంగ్రెస్ అధ్యక్షురాలు సోనియా గాంధీ కనిపించడం లేదంటూ రాయ్ బరేలిలో వాల్పోస్టర్లు దర్శనమిచ్చాయి. ఉత్తరప్రదేశ్లోని అమేథి, రాయ్ బరేలి నియోజక వర్గాల నుంచి రాహుల్, సోనియా గాంధీలు ఎంపీలుగా కొనసాగుతున్న తెలిసిందే. రాయ్బరేలిలోని గోరా బజార్, మహానందపూర్, గవర్నమెంట్ కాలనీ సహా పలుచోట్ల వందలాది పోస్టర్లు కనిపించడంతో... రాత్రికి రాత్రి కాంగ్రెస్ నేతలు వాటిని తొలగించారు. తమ పార్లమెంటు సభ్యురాలు నియోజక వర్గానికి రాకుండా మోసం చేస్తున్నారంటూ పోస్టర్లపై రాశారు. ఎవరు అతికించారో తెలియకుండా.. ‘‘ సోనియా గాంధీ ఆచూకి కనిపెట్టి చెప్పిన వారికి బహుమానం ఇవ్వబడును... ఇట్లు రాయ్ బరేలి ప్రజలు’’ అంటూ అందులో పేర్కొన్నారు.సోనియా గాంధీ రాయ్ బరేలి పర్యటనకు వచ్చి దాదాపు ఏడాది కావస్తుండగా... రాహుల్ గాంధీ ఈ ఏడాది ఫిబ్రవరిలో అమేథి వచ్చారు. ఉత్తరప్రదేశ్ అసెంబ్లీ ఎన్నికల్లో ప్రచారం చేసేందుకు ఆయన వచ్చివెళ్లారు. అనారోగ్యానికి గురి కావడం వల్ల సోనియాగాంధీ ఎన్నికల ప్రచారానికి రాలేకపోయారు. కాగా స్థానిక కాంగ్రెస్ నాయకులు మాట్లాడుతూ... ‘‘ఇదంతా ఆరెస్సెస్, బీజేపీలు చేస్తున్న ప్రచారమే..’’ అని పేర్కొన్నారు. నిరాధారమైన ఈ పోస్టర్ల వెనుక కాషాయ శిబిరం ఉన్నట్టు అమేథి జిల్లా కాంగ్రెస్ అధ్యక్షుడు యోగేంద్ర మిశ్రా ఆరోపించారు.
lakno: congress upaadhyakshudu rahul gaandhi ‘missing’ antuu amethilo posterlu velisi vaaram rojulu kuudaa kaaledu... taajaagaa congress adhyakshuraalu sonia gaandhi kanipinchadam ledantu raay barelilo valposterlu darsanamichaayi. uttarapradesloni amethi, raay bareli niyojaka vargala nunchi rahul, sonia gaandheelu empeelugaa konasaagutunna telisinde. raaybarelilooni gora bajar, mahanandapur, governament kaalanee sahaa paluchotla vandalaadi posterlu kanipinchadamtho... raatriki raatri congress nethalu vaatini tolaginchaaru. tama paarlamentu sabhyuraalu niyojaka vargaaniki rakunda mosam chestunnarantu posterlapy raasaaru. evaru atikinchaaro teliyakunda.. ‘‘ sonia gaandhi aachuki kanipetti cheppina vaariki bahumanam ivvabadunu... itlu raay bareli prajalu’’ antuu andulo perkonnaru.sonia gaandhi raay bareli paryatanaku vachi daadaapu edaadi kaavastundagaa... rahul gaandhi ee edaadi fibravarilo amethi vachaaru. uttarapradesh assembley ennikallo prachaaram chesenduku aayana vachivellaaru. anaarogyaaniki guri kaavadam valla soniyagandhi ennikala prachaaraaniki ralekapoyaru. kaga sthaanika congress naayakulu maatlaadutuu... ‘‘idantaa auresses, beejeepeelu chestunna prachaarame..’’ ani perkonnaru. niraadhaaramaina ee posterla venuka kashaya sibiram unnattu amethi jilla congress adhyakshudu yogendra mishra aaropinchaaru.